1
[image: image1.png]


    

בתי המשפט 

	בית המשפט המחוזי בירושלים
	ב"ש 4553/08

	
	

	בפני:
	כבוד השופטת מוסיה ארד, נשיאה

כבוד השופט צבי זילברטל

כבוד השופט משה סובל
	תאריך:
	09/05/2008



	בעניין:
	מדינת ישראל
	

	
	ע"י ב"כ עו"ד משה לדור ועו"ד אלי אברבנאל
	המבקשת

	
	נ  ג  ד

	

	
	1. אהוד אולמרט, ראש הממשלה
ע"י ב"כ עו"ד אלי זהר, עו"ד רועי בלכר 

ועו"ד הדס ברקוביץ

2. שולה זקן
	

	
	ע"י ב"כ עו"ד
	מיכה פטמן
	המשיבים


החלטה

לפנינו בקשה דחופה מאת פרקליט המדינה, לגביית עדות מוקדמת לפי סעיף 117(א) סיפא לחוק סדר הדין הפלילי [נוסח משולב], התשמ"ב – 1982 (להלן – "החוק"). כן מתבקש בית המשפט ליתן צו איסור פרסום על הפרטים הנוגעים לעניין. 

הבקשה

בית המשפט מתבקש להורות על גבייה לאלתר של עדות העד משה טלנסקי (להלן – "העד"), אזרח ארה"ב שמרכז חייו בחו"ל. בבקשה נאמר, כי בימים האחרונים מתנהלת חקירת משטרה באישור היועץ המשפטי לממשלה לפי סעיף 17(א) לחוק יסוד: הממשלה, בגין חשדות לפיהם קיבל משיב 1 מהעד כספים בהזדמנויות רבות שלא כדין. המשיבה 2 חשודה בכך שסייעה לקבלת הכספים ולניהולם לאחר מכן. 

לטענת המבקשת, מדובר בעדות חשובה לברור האשמה. כן נטען בבקשה, כי מכלול נסיבות העניין מלמד כי קיים יסוד סביר להניח שלא ניתן יהיה לגבות את עדות העד במהלך המשפט אם יוגש כתב אישום. 

בבקשה התבקש בית המשפט גם לגבות את העדות בדלתיים סגורות ולהורות על איסור פרסום הבקשה ועצם קיומו של ההליך וזאת עד לאחר גביית העדות. כנימוק לבקשה זו צוין השלב הרגיש שבו מצויה החקירה. 

גביית עדות מוקדמת

סעיף 117(א) לחוק, שכותרתו גבייה מוקדמת של עדות, קובע כדלהלן:

"הוגש כתב אישום לבית משפט, רשאי בית המשפט, לבקשת בעל דין, לגבות עדותו של אדם לאלתר, אם ראה שהעדות חשובה לבירור האשמה וכי יש יסוד סביר להניח שאי אפשר יהיה לגבותה במהלך המשפט או אם מצא שיש חשש שאמצעי לחץ, איום, הפחדה, כוח או הבטחת טובת הנאה יניאו את העד מלמסור עדות אמת במהלך המשפט; נפתחה חקירה בעבירה ועדיין לא הוגש עליה כתב אישום, רשאי לעשות כן בית משפט השלום או בית משפט מחוזי לבקשת תובע או לבקשת אדם העשוי להיות נאשם בעבירה".

אין מחלוקת כי התנאי הראשון הקבוע בסעיף, היינו חשיבותה של העדות לבירור האשמה, מתקיים במקרה דנן ככל שיוחלט בסיום החקירה להגיש כתב אישום נגד המשיבים. 

טענות המבקשת

המבקשת טוענת כי גם התנאי השני החייב להתקיים על מנת שבית המשפט יורה על גביית עדות מוקדמת, היינו קיומו של יסוד סביר להניח שאי אפשר יהיה לגבות את העדות במהלך המשפט, מתקיים במקרה הנדון. לטענת המבקשת, מדובר בעד בן 75 שנים, שמרכז חייו בארה"ב, ולא תהייה כל דרך לאכוף את התייצבותו למתן עדות במשפט, אם העד לא יתייצב מרצונו החופשי. המבקשת ציינה כי העד, ציוני נלהב, אוהד ישראל שחלק מילדיו מתגוררים בארץ, מגיע לישראל בדרך כלל כפעמיים בשנה, והוא אף "ביטא נכונות להתאים את עצמו ולהגיע למתן עדות בבית המשפט בישראל בבוא העת". עם זאת, לטענת המבקשת, קיים חשש של ממש שבסופו של דבר העד לא יעמוד בדבריו אלה. בהקשר זה ציינה המבקשת, כי לא הרי התייחסותו של העד עתה, כשהוא עדיין תחת השפעת ההלם הראשוני של היותו נחקר כחשוד במעורבות במעשים פליליים, כהרי התייחסותו לעניין לאחר זמן, כשהוא עומד לפני הקשיים הכרוכים בהגעה לישראל למתן עדות במשפט פלילי נגד ראש הממשלה, על כל המשתמע מכך. פרקליט המדינה עו"ד לדור הוסיף, כי קיים חשש שחלוף הזמן יקהה את נכונות העד להגיע מרצונו החופשי למתן עדות, במיוחד בשים לב לכך שמדובר בעדות נגד מי שלאורך שנים הייתה לו עמו היכרות חיובית. פרקליט המדינה ציין, כי אין ללמוד מיחסם של עדים שהיו קורבנות למעשה פלילי, שעשוי להיות להם עניין לחזור לישראל ולהעיד נגד מבצע העבירה, לנכונותו של העד במקרה הנוכחי, לחזור לישראל ולמסור עדות במשפט על עבירות שהוא לכאורה שותף להן. בהקשר זה טענה המבקשת, כי העד הביע חשש באוזניו של שוטר, לפיו המשיב 1 ישלח אדם לפגוע בו (מ/1). פרקליט המדינה אמנם הדגיש, כי לא עולה על דעת המבקשת ליחס למי מהמשיבים כוונה להשפיע על העד או להרתיעו ממתן עדות בבוא היום. ואולם, בהינתן העובדה כי זו תחושתו הסובייקטיבית של העד, הרי שיש חשש שהדבר יניאו מלחזור למסור עדות. בא כוח המבקשת הוסיף, כי בתי המשפט, כמעט כעניין שבשגרה, מאפשרים גביית עדות מוקדמת במקרים בהם מדובר בעדים המתגוררים מחוץ לישראל, שכן בתנאים אלה טבוע חשש שהעד לא יחזור לארץ למסור את העדות.

פרקליט המדינה ציין, כי הוא ער לאפשרות של גביית עדות העד בארה"ב במתכונות שונות כגון כינוס וידיאו, חיקור דין, וכיוצא באלה. ואולם, אפשרות זו מבוססת במידה רבה על שיתוף הפעולה של העד. לכאורה, אפשר אמנם לכפות עליו למסור את העדות בחו"ל, אך בקלות יחסית יכול העד להתנהל ולתמרן את צעדיו באופן שיסכל את הדבר. כן אין להתעלם מהעובדה שההכרעה במחלוקת העשויה לקום בין עדות העד לדברי המשיבים, תבוסס, בין השאר, על מימצאי מהימנות. בעניין זה, לא דומה שמיעת עדות באולם בית המשפט בישראל, לזו המתבצעת בחו"ל באמצעים הנזכרים. 

טענות המשיבים

בא כוחו של משיב 1, עו"ד זהר, מתנגד לבקשה לגביית העדות לאלתר משום שלדעתו לא נתקיימו התנאים הדרושים לכך. כן טוען עו"ד זהר, כי גביית העדות לאלתר, תקפח את מרשו במשפט, משום שטרם הושלמה החקירה ואין לאל ידו לקיים חקירה נגדית יעילה של העד. זאת במיוחד כשמדובר בעד מרכזי שעדותו היא "בניין האב" של כל הפרשה וכאשר אין לפנינו אירוע אחד ממוקד, אלא יחסי חברות המתמשכים על פני 15 שנים. העד היה פעיל בגיוס כספים לפעילות הפוליטית של משיב 1. 

אשר לפגיעה שתיגרם למשיבים כתוצאה מגביית העדות המוקדמת, מדגיש בא כוח משיב 1, כי יש להבדיל בין עדות מוקדמת הנמסרת לאחר שהוגש כתב אישום, לבין עדות הנמסרת בשלב החקירה. בעוד שבמקרה הראשון, נגבית העדות לאחר שהתברר כי קיימות ראיות לכאורה להוכחת האשמה, הרי שבמקרה האחרון,  בו טרם הוגש כתב האישום, גביית העדות המוקדמת מעצימה את הפגיעה בחשוד ובהגנתו. במקרה זה, מועלה החשוד לדרגת "מעין נאשם" וזאת עוד בטרם הוחלט על הגשת כתב אישום וכאשר קיימת אפשרות שבסופו של יום כלל לא יוגש כתב אישום. יתרה מזו, על הסניגור מוטל במקרה כזה להתמודד עם עדות שאיננה מתייחסת לכתב אישום, כאשר חומר החקירה עדיין לא הושלם וכאשר עדויותיהם של עדים שונים טרם נגבו ולא ניתן להתייחס אליהן. דבר זה פוגע באופן מהותי ביכולת לנהל את ההגנה. עו"ד זהר מפנה בעניין זה לדברים שנאמרו מפי בית המשפט המחוזי בתל אביב (כב' השופט ורדי) בב"ש 92222/05 מדינת ישראל נ' בלס, שם נאמר כי: 

"להבדיל מעדות מוקדמת של עד הנעשית לאחר הגשת כתב אישום כשכל התמונה וחומר החקירה נמצאים בידי הנאשמים ועדות העד המוקדמת מהווה בעיקר פגיעה פרוצדורלית ומחייבת היערכות מוקדמת לכך, הרי עדות מוקדמת של עד בשלב חקירה בלבד מהווה כאמור פגיעה מהותית בחשודים..."

אשר לתנאים הקבועים בסעיף 117(א) לחוק, טוען בא כוח משיב 1, כי לא נתקיים בעניין הנדון התנאי הדורש קיומו של יסוד סביר להניח שאי אפשר יהיה לגבות את העדות במהלך המשפט. עו"ד זהר מפנה בעניין זה לספרו של השופט קדמי על סדר הדין בפלילים, תשס"ג, כרך א' ע' 646 שם נאמר, כי על פי הפסיקה יש לתת לתנאי זה פירוש מצמצם ודווקני. כן מופנה בית המשפט לפסק דינו של בית משפט זה (כב' השופט גל) בת"פ 1071/01 מדינת ישראל נ' רבינוביץ, שם נתן בית המשפט דוגמאות למקרים המצדיקים מסירת עדות מוקדמת כגון, תייר שלא ניתן להבטיח את שובו ארצה, או עד מדינה הנתון בסכנת חיים ועוזב בשל כך את ישראל. לדבריו, דוגמאות אלה אינן הולמות את המקרה שלפנינו. בענייננו מדובר בעד שאיננו בגיל מופלג ובמי שביטא נכונות מפורשת להגיע לישראל למסירת העדות בכל עת שיידרש. ילדיו ונכדיו של העד מתגוררים בישראל, הוא מבקר כאן לפחות פעמיים בשנה והוא איננו תייר מזדמן אלא אדם שמעורב בחברה הישראלית. כמו כן, לעד דירה בירושלים והוא עוסק בגיוס תרומות לקרן החדשה לירושלים, לבית החולים שערי צדק ולעמותת זק"א, כמו שגייס כספים עבור עמותת "ירושלים מלוכדת" הקשורה למשיב 1. עו"ד זהר הוסיף, כי גם כאשר קיים חשש כי העד אינו מתכוון לחזור לישראל, אין די בכך כדי לאשר גביית עדות מוקדמת, שכן ניתן כיום לגבות את עדותו במקום מגוריו באמצעות אמצעים שונים ובכללם חיקור דין וטלוויזיה במעגל סגור. לעניין זה מפנה בא כוח משיב 1 לאמור בת"פ (ת"א-יפו)40020/02 מדינת ישראל נ' פוגל ולסעיף 29 לחוק עזרה משפטית בין מדינות, תשנ"ח – 1998. עו"ד זהר מציין כי בין ארה"ב לישראל נחתמה אמנה המאפשרת זאת. לטענתו, התנאי לגביית עדות מוקדמת הנזכר בסעיף 117(א) לחוק, איננו דורש קיומו של יסוד סביר להניח שלא ניתן יהיה לגבות את העדות בישראל, אלא כי לא ניתן יהיה לגבות את העדות במשפט. ללמדנו, כי כשקיימת אפשרות לגבות את העדות במשפט, אף אם בחו"ל, לא מתקיים התנאי הנדרש. טענה נוספת שהועלתה מטעם משיב 1 היא שכאשר מדובר בחבר כנסת, יש מניעה משפטית לגביית עדות מוקדמת בטרם החליט היועץ המשפטי לממשלה על הגשת כתב אישום וכשעדיין מוקנית לחבר הכנסת חסינות דיונית.

בא כוחה של משיבה 2 הצטרף לטיעוניו של עו"ד זהר, למעט נושא החסינות לחברי כנסת שאיננו רלוונטי לגבי מרשתו. לדבריו, המבקשת מקדימה את המאוחר למוקדם, והמשיבים נאלצים להתמודד עם חקירה נגדית של עד כשהחקירה עדיין בראשיתה ואף מעמדו של העד, אם כנאשם ואם כעד, טרם הוכרע. לדבריו, בנסיבות הנדונות, לא מתקיימים התנאים הקבועים בחוק לגביית עדות מוקדמת ולפיכך יש לדחות את הבקשה.   

יסוד סביר להניח שאי אפשר יהיה לגבות את העדות במשפט

שאלה מרכזית הצריכה הכרעה היא, האם מתקיים בעניין הנדון התנאי הקבוע בסעיף 117(א) לחוק הדורש, לצורך החלטה על גביית עדות מוקדמת, כי יתקיים יסוד סביר להניח שאי אפשר יהיה לגבות את העדות במהלך המשפט. 

על פי המידע שמסרה המבקשת לבית המשפט, מדובר באדם המתגורר אמנם בארה"ב, אך יש לו דירה בירושלים ואחדים מילדיו ונכדיו מתגוררים בישראל. העד נוהג להגיע לארץ כפעמיים בשנה, הוא "אוהד מושבע" של ישראל, ציוני נלהב ובעל קשרים עם גופים ציבוריים בארץ. כמו כן, העד הביע את נכונותו להתאים את עצמו ולהגיע לבית המשפט למסירת עדותו. על אף כל אלה, סבורים אנו כי אין בכך די כדי לשלול את הסיכוי הסביר, העולה מנסיבות העניין, שלא ניתן יהיה לגבות את עדותו במהלך המשפט.

העד מתגורר כאמור בארה"ב. מרכז חייו איננו בישראל. הנסיעה למתן עדות בישראל כעד תביעה במשפט פלילי, כרוכה מעצם טיבה, למצער, באי נוחות. כאשר מדובר במתן עדות במשפט פלילי נגד אדם שהייתה לו עם העד, במשך כחמש עשרה שנים, מערכת יחסים חיובית, מתעצם הרצון להימנע מאי הנוחות הכרוכה בהגעה לצורך זה לישראל. בהקשר זה ראוי לציין כי העד לא התייצב מרצונו לחקירה אלא הוזמן במפתיע על ידי המשטרה בעת ביקורו בארץ. יתרה מזו, כאשר מדובר במתן עדות על מעשים בלתי חוקיים שבהם לכאורה מעורב גם העד עצמו, אין זה בלתי סביר להניח, כי העד יירתע מלהגיע לישראל הן משום שאדם איננו שש לתאר את חלקו במעשים בלתי חוקיים שבוצעו והן בשל החשש שאף נגדו יוגש כתב אישום. זאת ועוד, כאשר עסקינן במסירת עדות במסגרת משפט פלילי מתוקשר ביותר, נגד ראש ממשלה בישראל, על כל הכרוך בכך, הרצון להימנע מלהגיע לשם כך לארץ הוא כמעט בלתי נמנע. כן יש לציין כי, לא הרי מי שהינו קורבן עבירה, שעשוי להיות לו עניין להעיד נגד מבצע העבירה, כהרי העד שלפנינו, שהינו לכאורה, נכון לעכשיו, בגדר חשוד במעורבות בעבירות ולפיכך, מטבע הדברים, אין לו רצון להעיד עליהם. אשר לדברי העד לפיהם הוא מוכן להגיע לישראל לצורך זה, הרי שלא ניתן להתעלם מהעובדה כי הם נמסרו לאנשי אכיפת החוק כשהוא נמצא בישראל תחת צו עיכוב יציאה מהארץ שהללו הוציאו נגדו במסגרת חקירתו כחשוד, ובשלב זה, הוא במידה מסוימת, נתון עדיין לחסדיהם. כמו כן, מקובל עלינו כי אין ליתן משקל רב מדי לדברי העד בשים לב לכך שעדים עשויים לשנות את דעתם בעניין זה כעבור זמן, כשהגיעו כבר לארצם וחזרו לשגרת יומם. במצב זה הגעתם לישראל תלויה ברצונם הטוב, מבלי שרשויות החוק בארץ יכולות להפעיל אמצעים לאכיפת התייצבותם להעיד בישראל. אכן, כפי שציינו באי כוח המשיבים, קיימים היום אמצעים שונים המאפשרים במקרים מסוימים לכפות על עד למסור את העדות במקום מגוריו. עם זאת, כפי שאמר פרקליט המדינה, אפשרות זו מבוססת במידה רבה על שיתוף הפעולה של העד. כמו כן, כאשר מדובר בעדות מרכזית לכאורה, שיתכן כי תידרש הכרעה בינה לבין גרסת המשיבים, ושתתחייב לכן קביעה בדבר מידת מהימנותה, יש להעדיף את גבייתה באופן בלתי אמצעי בפני בית המשפט בישראל ולא בחו"ל באמצעים הנזכרים. אשר לטענה בדבר החסינות הדיונית של חבר הכנסת, הרי שבשים לב לשלב שבו אנו מצויים, שרק בסיומו יוחלט אם בכלל להגיש כתב אישום נגד מי מהמשיבים, אין בחסינות כדי למנוע את גביית העדות המוקדמת שמטרתה היא שימור העדות למקרה שיוגש כתב אישום. 

לאחר שפורסמו ראיונות שנתן העד לתקשורת בישראל, ובהם, בין היתר, נאמרו לכאורה דברים המצביעים על קיומה של זיקה הדוקה של העד למדינה, פנו הבוקר באי כוח משיב 1 בבקשה, כי בטרם תינתן ההחלטה בבקשה לגביית עדות מוקדמת, יתקיים דיון נוסף לבירור סוגיות אלה. 

כמפורט לעיל, בהחלטתנו כבר הנחנו כי לעד זיקה ממשית לישראל. חרף זאת, בשל מכלול הנימוקים שפורטו לעיל, לא סברנו כי די בנתון זה כדי לשלול קיומו של יסוד סביר להנחה שאי אפשר יהיה לשמוע את עדותו במשפט בישראל. 

הפגיעה במשיבים
גביית עדות מוקדמת, במיוחד בשלב המוקדם בו טרם נסתיימה החקירה ועדיין כלל לא הוחלט על הגשת כתב אישום, הוא צעד חריג שיש לנקוט בו במקרים יוצאי דופן בלבד. מקובלת עלינו עמדת באי כוח המשיבים, לפיה במצב כזה, עצם שמיעת העדות המוקדמת עלולה להיתפס כ"עליית מדרגה" בחומרת ההליך ובהתייחסות אל החשוד הנתפס כמעין נאשם, כאשר האפשרות שבסופו של דבר כלל לא יוגש כתב אישום עומדת בעינה. בנוסף, העדות המוקדמת נגבית כאשר החשוד איננו מכיר את כל חומר החקירה והוא נאלץ להתמודד עם גרסת העד בטרם מצויה בידו התמונה השלמה (ר' החלטתו של כב' השופט ד"ר ורדי בב"ש 92222/05 הנ"ל). כל זאת בשלב שבו לא זו בלבד שטרם התקבלה החלטה על הגשת כתב אישום, אלא בטרם הובהר עד תום טיב החשדות ולפיכך אף לא ניתן עדיין לקבוע אילו עבירות, אם בכלל, נעברו במקרה זה. בהקשר זה הבהיר פרקליט המדינה כי "אני מדגיש שמדובר בחשדות ולא ביותר מכך [ש]עדיין אינם מגובשים בעיננו לחלוטין. אנחנו כולנו נמצאים בשלב מוקדם מדי לכך...". 

וכך נאמר לעניין זה לאחרונה על ידי בית המשפט העליון (מפי כב' השופטת חיות) בבג"ץ 3570/08 פלוני נ' מדינת ישראל:

"אכן, גביית עדות מוקדמת היא מהלך יוצא דופן החורג מסדר הדין הרגיל ומן האיזון אותו חותר הדין הפלילי לקיים בין ההגנה על זכויות חשודים ונאשמים למשפט הוגן ובין אינטרס הציבור למצות את ההליך הפלילי באופן יעיל ואפקטיבי. על אחת כמה וכמה כך הוא מקום שהעדות המוקדמת נגבית על ידי בית המשפט במהלך החקירה ובטרם הוגש כתב אישום נגד החשודים, כהוראת סעיף 117(א) סיפה. משכך, על בית המשפט לנקוט משנה זהירות טרם שיורה על גביית עדות מוקדמת אך אל לו להירתע מעשות כן בהתקיים הנסיבות המתאימות המצדיקות זאת, בבחינת 'הכרח בל יגונה'".   

המבקשת הצהירה כי תעמיד לעיון באי כוח המשיבים את חומר החקירה שנאסף עד כה. עם זאת, החקירה טרם הסתיימה ואין לשלול כי עדים נוספים ייחקרו מבלי שתוכן עדותם יהיה בידי הסנגורים בעת חקירת העד. בנסיבות הנדונות גם לא עומד לרשות המשיבים הזמן הדרוש לבחינה מקיפה ומעמיקה של החומר, זמן העומד לרשות סנגור במקרים רגילים בהם העדות נשמעת במהלך המשפט ולא במהלך חקירה משטרתית. הדבר נכון במיוחד בהתחשב בכך שבמקרה הנדון מדובר באירועים שהתרחשו לפני שנים ובצורך לאתר מסמכים העולה מתוכן החשדות.

במקרה הנדון, גם לא ניתן להתעלם מהעובדה שעצם קיום הליך של גבית עדות מוקדמת בטרם הסתיימה החקירה ובטרם הוחלט על הגשת כתב אישום, נושא עמו פגיעה מוחשית נוספת במשיב.  זאת במיוחד בשים לב למעמדו ולמשמעות הנודעת להליך האמור בו ראש ממשלה עלול להיתפס כ"מעין נאשם", כאשר החקירה לא הסתיימה וכלל לא הוחלט אם נעברו עבירות, ואם כן מהן העבירות, וכאשר טרם ניתנה למשיבים הזדמנות להתמודד עם מלוא חומר הראיות ולהציג עמדתם, זכות הנתונה ברגיל לכל נאשם במשפט שעומדת לו חזקת החפות כל עוד לא הורשע בדין. 

חרף הדברים האמורים, אנו סבורים כי משהוחלט על הגשת הבקשה לשמיעת עדות מוקדמת של העד, שאין חולק כי היא חשובה לבירור האשמה, וניתן להניח, לאור הנסיבות שפורטו, כי קיים סיכוי סביר שהעד לא ירצה לחזור לישראל למסירת עדות אם יוגש כתב אישום, אין מנוס מלאפשר את הדבר. 

בעניין זה ברצוננו להבהיר ולהדגיש כי ההכרעה בהחלטה זו התבססה רק על הקריטריונים הקבועים בסעיף 117 הנ"ל שעניינם הרלוונטיות של העדות לאשמה והסיכוי הסביר שהעד לא יחזור למסירת עדותו. אין בהחלטה זו כדי להביע כל דעה שהיא לגבי עוצמת הראיות או חומרת החשדות כנגד המשיבים. כמו כן, אין לראות בהליך זה בשום צורה "עליית מדרגה" מבחינת משקל הראיות שבידי המשטרה. כפי שחזר וציין פרקליט המדינה, מדובר בשלב חקירתי שכלל לא ברור כי יבשיל לכדי כתב אישום וכאמור, אף לא ידוע באילו עבירות מדובר. ממילא אין לדעת האם, כדברי הסנגור, בסופו של יום "ההר לא יוליד עכבר".  כן מן הראוי לציין, כי גם בעת שמיעת העדות המוקדמת, לא יהיה מקום להוציא את הדברים מהקשרם, ואין לשלול כלל וכלל כי בידי המשיבים תהיה תשובה והסבר לדברים, וכי אלה יובאו במלואם אם בסופו של דבר יתקיים משפט. כלל יסוד שעל כולם לזכור ולשנן, כי אין לפסוק את הדין ולהגיע למסקנה כלשהי, כל עוד לא נשמע הצד השני. אין זה נדיר כי הרושם הראשון המתקבל לעתים מעדותו של עד, עשוי להשתנות עם התבהרות התמונה כולה לאור כלל הראיות. לפיכך, יהיה צורך להימנע מהסקת מסקנות נמהרות, על יסוד עדות יחידה שטרם נבחנה בכלים הרגילים העומדים לרשות נאשם במשפט.

דלתיים סגורות

המדינה מבקשת כי נורה על שמיעת עדותו של העד בדלתיים סגורות. לעניין זה מפנה המדינה לשתי הוראות חוק. ההוראה הראשונה מצויה בסעיף 68(ב)(7) לחוק בתי המשפט [נוסח משולב], תשמ"ד-1984, המתיר לבית המשפט לקיים דיון בדלתיים סגורות אם "הדיון הפומבי עלול להרתיע עד מלהעיד עדות חפשית או מלהעיד בכלל". פרקליט המדינה טען בפנינו כי על רקע מכלול הנסיבות הנוגעות למצבו ולמעמדו של העד, כמפורט לעיל, שמיעת עדותו בדלתיים פתוחות תעמיד אותו חשוף ללחצים ותרתיע אותו בצורה קשה מלתת את העדות באופן חופשי. ההוראה השניה היא סעיף 70(ה) לחוק הנ"ל, המתיר לבית המשפט "לאסור פרסום... פרט אחר מפרטי החקירה, אם הדבר עלול לפגוע בחקירה שעל פי דין". העדות המוקדמת צפויה לחשוף פרטים הנוגעים לחקירה. לפיכך טוענת המדינה כי שמיעת העדות המוקדמת בפומבי בטרם הסתיימה החקירה עלולה לפגוע בחקירה ולסכל את המשכה היעיל אם פרטיה יתגלו למי שעוד עתיד להיחקר. 

לאחר ששקלנו את טענות המדינה, הגענו לכלל מסקנה כי אין מקום לשמיעת העדות המוקדמת בדלתיים סגורות. כידוע, סגירת הדלתות פוגעת בזכות היסוד של הציבור לדעת ובחופש העיתונות הנגזר מזכות זו. לפיכך נקבע כי אין מקום לסטות מעקרון פומביות הדיון אלא בהתקיים עילה חוקית לכך ו"רק לאחר שקילה זהירה ועל דרך הצמצום" (ר"ע 176/86 פלונית נ' אלמוני, פ"ד מ(2) 497, 499; ראו גם ע"פ 353/88 וילנר נ' מדינת ישראל, פ"ד מה(2) 444, 451). גישה זהירה ומצמצמת זאת נובעת ממעמדו הרם של עקרון פומביות הדיון הקבוע בסעיף 3 לחוק-יסוד: השפיטה ובסעיף 68 לחוק בתי המשפט. כפי שהבהיר כב' השופט ברק: "בתי-משפט, הפתוחים לקהל והעושים דין בפומבי, הינם תנאי חיוני לתשתיתה הדמוקרטית של מדינת ישראל" (ב"ש 678/82 טייר נ' מדינת ישראל, פ"ד לו(3) 386, 387). ההקפדה הרבה על שמירת פומביות הדיונים באה לידי ביטוי, ראשית, בחובה המוטלת על בית המשפט להימנע מסגירת הדלתות שלא "על פי עילות מפורשות שנקבעו בחוק" (רע"א 3007/02 יצחק נ' מוזס, פ"ד נו(6) 592, 600). בעניין זה חזר בית המשפט העליון וקבע כי עילות מפורשות אלה מהוות רשימה סגורה של המצבים בהם ניתן לסטות מעקרון פומביות הדיון, ומהן לא ניתן לחרוג בשום מצב (ע"א 5185/93 היועץ המשפטי לממשלה נ' מרום, פ"ד מט(1) 318, 341; בג"ץ 6005/93 ד"ר משה עליאש נ' השופט שמואל צור; רע"פ 3904/96 סימן טוב מזרחי נ' מדינת ישראל; ע"פ 11793/05 חברת החדשות הישראלית בע"מ נ' מדינת ישראל; י' קדמי, על סדר-הדין בפלילים (חלק שני, 2003) עמ' 799). שנית, פרשנות הוראות החוק המאפשרות סטייה מעיקרון פומביות הדיון מחייבת אף היא גישה זהירה ומצמצמת. 

בהתאם לכך לא ניתן לסגור את הדלתות על יסוד חשש שדיון פומבי ירתיע את העד ממתן עדות חופשית, כאמור בסעיף 68(ב)(7) לחוק בתי המשפט, אלא אם כן מוצגת תשתית ראייתית מניחה את הדעת לקיומו של חשש כזה (השוו: בר"ע (מחוזי י-ם) 4098/02 הפטריארכיה הלטינית בירושלים נ' קנינגהם, מיום 23.7.02, בפסקה 21; בר"ע (מחוזי י-ם) 833/03 קנינגהם נ' הפטריארכיה הלטינית, מיום 2.3.04, בפסקה 11). זאת ועוד, אין די בכך שהחשש נובע מעצם מהותו ותוכנו של ההליך, אלא עליו להתייחס לאיומים קונקרטיים, ממשיים ומוחשיים. אכן, בעת הדיון בכנסת לגבי הוספת הסעיף הנ"ל הובהר כי "הכוונה איננה לסגור דלתיים בפני הציבור, כדי שלא ידע מה היה שם, הכוונה היא לאפשר בירור נאות כאשר יושבת קבוצה בריונית ושעל ידי עצם נוכחותה מאיימת על עשיית הדין" (ד"כ 90 (1980) בעמ' 1105). במקרה שלפנינו לא הונח יסוד לחשש שאיום כאמור מתקיים. האמור במזכר מ/1 אינו יוצא מגדר דברים בעלמא, ובכל מקרה הוצהר על ידי פרקליט המדינה כי לא עולה על דעתו חשש שאחד מהמשיבים ינסה להשפיע על העד בדרך של נקיטת אמצעי לחץ או הפחדה. בנסיבות אלה אין תחולה לחריג שבסעיף 68(ב)(7), ויש להישאר נאמנים לכלל שלפיו "לעולם תיטה הכף אל עבר פומביות הדיון" (ע"א 5185/93, לעיל, שם).  

גם העילה השניה המוצגת על ידי המדינה, היינו סעיף 70(ה) לחוק בתי המשפט, אינה מסוגלת להצדיק את סגירת הדלתות. ראשית, סעיף זה עוסק בסמכות של בית המשפט לאסור פרסום פרט מפרטי החקירה ולא בסמכותו לסגור את דלתות בית המשפט, עניין בו עוסק סעיף 68 לחוק. שנית, סעיף 70(ה) מתייחס למצב שבו מתנהלת חקירה והרשות החוקרת מבקשת למנוע פרסום ברבים של פרטים מתוך החקירה. הסעיף אינו מתייחס למצב שבו פרטים הנוגעים לחקירה מוצגים במסגרת דיון בבית המשפט אותו יזמה הרשות התובעת. במקרה כזה, איסור הפרסום המתבקש הוא של דיוני בית המשפט ולא של החקירה, גם אם זו טרם הסתיימה, ובעניין זה לא עוסק סעיף 70(ה) אלא סעיפים 70(א) עד 70(ד) שלכל הדעות אינם נוגעים לענייננו.

למען הסר ספק יובהר כי אין בכך כדי לומר שלא ייתכנו מצבים בהם תקום עילה לסגירת הדלתות – וממילא לאיסור פרסום – בהתייחס לעדות מוקדמת. נהפוך הוא: לא אחת עדויות מוקדמות נשמעות בדלתיים סגורות. אלא שבמצבים שכאלה מתקיימת אחת העילות המפורטות בסעיף 68 לחוק או באותם סעיפים-קטנים של סעיף 70 לחוק העוסקים בפרסום אודות מה שהתרחש בבית המשפט. לא כן בנסיבותיו של המקרה דנן, בהן אין תחולה לאף לא אחת מעילות אלה, וממילא לא ניתן לסגור את הדלתות או לאסור את הפרסום.             

המדינה ביקשה להסתמך גם על סעיף 119(א) לחוק סדר הדין הפלילי, המורה לעניין גביית עדות מוקדמת כי "בהזמנת עדים ובסדרי גביית העדויות ינהגו ככל האפשר כדרך שנוהגים במהלך המשפט...". המדינה מדגישה את המילים "ככל האפשר", ומסיקה מהן כי במהלך גביית העדות המוקדמת ייתכנו מצבים מיוחדים המצדיקים סטייה מהכללים החלים ברגיל על גביית עדויות, לרבות הכלל המגביל את אפשרות סגירת הדלתות לעילות המפורטות בחוק בתי המשפט. איננו מקבלים טענה זו. סעיף 3 לחוק יסוד: השפיטה קובע כי "בית משפט ידון בפומבי, זולת אם נקבע אחרת בחוק או אם בית המשפט הורה אחרת לפי חוק". בהתאם לכך נפסק (כמפורט לעיל) כי סטייה מעקרון פומביות הדיון מחייבת הוראת חוק מפורשת. האמירה לפיה הזמנת עדים וגביית עדויות תיעשה "ככל האפשר" כפי שנוהגים במשפט עצמו, אינה יכולה להיחשב לקביעה מפורשת בחוק המתירה לקיים הליך שיפוטי שלא בפומבי. לא נאמר בסעיף 119(א) – העוסק לפי כותרתו ("סדרי גביית העדות") ולפי שם החוק בו הוא מצוי (סדר הדין הפלילי) רק בשאלות של סדרי דין – כי הוא מתייחס גם לשאלת פומביות הדיון, שהנה שאלה חוקתית הנוגעת למימוש זכות יסוד מהותית ולא דיונית. הסעיף מזכיר רק הזמנת עדים וגביית עדויות, וגם לגבי פעולות אלו לא נאמר בסעיף אלא שיש לשאוף להשוואתן למה שנהוג במשפט עצמו.

חקירה פלילית, מעצם טיבה, איננה הליך פומבי. היא מתנהלת בחדרי החקירות ולא באולם בית המשפט. הליך גביית עדות מוקדמת בטרם הוגש כתב אישום, הינו הליך בלתי שכיח גם בהליכי גביית עדות מוקדמת. הוא מתבצע בשלב החקירתי שבו החקירה טרם הושלמה, כתב האישום טרם הוגש ולכן חומר החקירה איננו מפורסם. עובדה זו עשויה לפגוע בזכויות הנאשם אך לעיתים היא בגדר הכרח בל יגונה. להבדיל מחקירה משטרתית המתבצעת בחשאי, גביית עדות בבית משפט מתבצעת בדרך כלל בפומבי אלא אם נקבע בחוק אחרת. גביית עדות מוקדמת בבית משפט המתבצעת בפומבי, עלולה לפגוע בחקירה, אך זה טיבו של הליך המתנהל בבית משפט שניתן לחסותו, כמבואר לעיל, רק על פי הוראת חוק מפורשת. 

לפיכך, התוצאה המעשית העולה מכל האמור אינה כופה על המדינה את שמיעת עדותו המוקדמת של העד בפומבי עוד לפני שהסתיימה החקירה. אם צרכי החקירה נראים בעיני המדינה עדיפים על פני האינטרסים המצדיקים את שמיעת העדות המוקדמת עוד במהלך החקירה, כי אז בידי המדינה לוותר על העדות המוקדמת בשלב זה. לעומת זאת, ככל שהמדינה עומדת על שמיעת העדות המוקדמת כבר כעת, כי אז מתחייב שמתן העדות ייעשה בפומבי גם אם החקירה טרם הסתיימה. 

מהטעמים האמורים גם לא ראינו מקום לאסור פרסום החלטתנו זו. 

מעבר לכל האמור נוסיף ונציין כי צו איסור פרסום פרטי החקירה, שניתן לפני מספר ימים בבית משפט השלום בתל-אביב-יפו, צומצם אמש בהסכמת המדינה, ופרטי חקירה רבים ממילא פורסמו כבר בכל אמצעי התקשורת.  

על מועד שמיעת העדות תשלח לצדדים הודעה בהקדם.

המזכירות תמציא החלטה זו לצדדים. 

ניתנה היום, ד' באייר תשס"ח (9 במאי 2008), בהעדר הצדדים.

מוסיה ארד, נשיאה

צבי זילברטל, שופט

משה סובל, שופט

